На основу члана 74. Закона о енергетици („Службени гласник РСˮ, бр. 145/14 и 95/18-др.закон) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 – УС, 44/14 и 30/18),

Влада доноси

УРЕДБУ

О ИЗМЕНАМА УРЕДБЕ О УСЛОВИМА И ПОСТУПКУ СТИЦАЊА СТАТУСА ПОВЛАШЋЕНОГ ПРОИЗВОЂАЧА ЕЛЕКТРИЧНЕ ЕНЕРГИЈЕ, ПРИВРЕМЕНОГ ПОВЛАШЋЕНОГ ПРОИЗВОЂАЧА И ПРОИЗВОЂАЧА ЕЛЕКТРИЧНЕ ЕНЕРГИЈЕ ИЗ ОБНОВЉИВИХ ИЗВОРА ЕНЕРГИЈЕ

Члан 1.

У Уредби о условима и поступку стицања статуса повлашћеног произвођача електричне енергије, привременог повлашћеног произвођача и произвођача електричне енергије из обновљивих извора енергије („Службени гласник РСˮ, бр. 56/16, 60/17 и 44/18-др.закон), у члану 14. ст. 2-4. мењају се и гласе:

„Статус привременог повлашћеног произвођача траје у року прописаном Законом о енергетици, а по захтеву привременог повлашћеног произвођача, Министарство продужава његово важење за:

1) период истакнут у захтеву из члана 22. став 1. ове уредбе, а највише за годину дана, под условом да је електрана изграђена, и/или

2) период који је потребан да се отклоне дејства непредвидивих околности које спречавају привременог повлашћеног произвођача да стекне статус повлашћеног произвођача у складу са Законом о енергетици.

Продужење статуса привременог повлашћеног произвођача по основу из става 2. тачка 1) овог члана могуће је само једном, али ако наступе непредвидиве околности у току продуженог рока, Министарство продужава статус привременог повлашћеног произвођача на захтев привременог повлашћеног произвођача у складу са ставом 2. тачка 2) овог члана.

Ако привремени повлашћени произвођач поднесе једном или више пута захтев за продужење статуса привременог повлашћеног произвођача, укупно време продужења статуса привременог повлашћеног произвођача не може да траје дуже од рока важења статуса привременог повлашћеног произвођача утврђеног решењем којим је тај статус стечен.ˮ

Члан 2.

У члану 23. став 1. мења се и гласи:

„Уз захтев за продужетак статуса привременог повлашћеног произвођача који се заснива на члану 71. став 3. Закона о енергетици и члану 14. став 2. тачка 1) ове уредбе, подноси се обавештење Централне евиденције обједињених процедура (ЦЕОП), надлежног органа о завршетку објекта у конструктивном смислу.ˮ

Члан 3.

Ова уредба ступа на снагу осмог дана од дана објављивања у „Службеном гласнику Републике Србијеˮ.

05 Број:110-7565/2019

У Београду, 25. јула 2019. године

ВЛАДА

ПРЕДСЕДНИК

Ана Брнабић, с.р.